[{"text_idx": "#000001", "text": "Daw\u2019r ape\u0302l i ben ym mis Mehefin 2019, a\u2019n gobaith ni fel capel yw casglu \u00a330 gan bob aelod dros y flwyddyn. Erbyn diwedd mis Medi bydd amlenni pwrpasol ar gael i bob aelod gyfrannu yn o\u0302l eu dymuniad, a chyflenwad i gyfeillion yn ein plith sy\u2019n awyddus i gefnogi. Mae croeso mawr i unrhyw un drefnu achlysur fel bore coffi hefyd, i chwyddo\u2019r coffrau."}, {"text_idx": "#000004", "text": "Capel y Tabernacl, Efail Isaf"}, {"text_idx": "#000005", "text": "Rhagor o fanylion i ddilyn"}, {"text_idx": "#000007", "text": "Ers diwedd yr haf, mae Bwrdd y Cyfarwyddwyr wedi bod yn hysbysebu am olynydd i Ann Dixey, a fydd yn ymddeol ddiwedd Rhagfyr."}, {"text_idx": "#000008", "text": "Mae\u2019n braf felly medru cyhoeddi ein bod bellach wedi llenwi\u2019r swydd. O 1 Ionawr 2017 bydd Ioan Rees yn gweithredu fel Gofalwr y Safle, ac mae Caroline a Geraint Rees wedi cytuno\u2019n garedig iawn i ofalu am y dyletswyddau gweinyddol megis derbyn \u2018bookings\u2019. Byddwn yn cyhoeddi rhagor o wybodaeth megis y manylion cyswllt cyn diwedd Rhagfyr."}, {"text_idx": "#000009", "text": "Ar ran yr eglwys mae\u2019r Bwrdd am longyfarch Ioan a diolch iddo am ei barodrwydd i ymgymryd a\u0302\u2019r dyletswyddau pwysig hyn. Dymunwn yn dda iddo yn y swydd."}, {"text_idx": "#000010", "text": "ON Daw cyfle ym mis Ionawr i\u2019r eglwys ddiolch i Ann Dixey am ei gwasanaeth gwerthfawr hi dros gyfnod o naw mlynedd a dymuno\u2019n dda iddi ar ei hymddeoliad."}, {"text_idx": "#000011", "text": "Dyma pwy fydd yn elwa o arian yr amlenni brown eleni"}, {"text_idx": "#000013", "text": "2. Nid dyma\u2019r tro cyntaf i ni gefnogi Prosiect Gofalwyr Ifanc Rh.C.T. ac mae\u2019n fraint cael gwneud hynny eto. Mae\u2019r prosiect yn ceisio adfer ychydig o\u2019u plentyndod i blant sy wedi gorfod tyfu i fyny yn llawer rhy gyflym oherwydd anawsterau teuluol sy\u2019n eu gorfodi i ofalu am riant methedig neu wael ei iechyd."}, {"text_idx": "#000014", "text": "Darperir cefnogaeth un i un, gweithgareddau grw\u0302p a chysylltu a\u0302 gweithgareddau cymunedol, gweithdai ac egwyl preswyl, er mwyn lleddfu ychydig ar faich ysgwyddau ifanc, a dod a\u0302 rywfaint o normalrwydd plentyndod i\u2019w bywydau."}, {"text_idx": "#000015", "text": "3. Mae hi\u2019n flwyddyn ers i\u2019r Samariaid, sy\u2019n elusen gyfarwydd i bawb, lansio eu prosiect peilot yng Nghymoedd y De. Er eu bod ar gael i bawb sydd eu hangen ar ben arall y ffo\u0302n, maen nhw\u2019n credu\u2019n gryf mewn presenoldeb yn y gymuned er mwyn adnabod amgylchiadau cymdeithasol sy\u2019n peri gofid ac anobaith i unigolion. Mae\u2019r prosiect hwn yn arwyddocaol iddyn nhw am fod y gyfradd o ddynion sy\u2019n cyflawni hunanladdiad yng Nghymru ar ei huchaf ers 1981. Mae\u2019n bwysig iawn bod y prosiect newydd hwn yn cael cefnogaeth ariannol."}, {"text_idx": "#000016", "text": "4. Yn o\u0302l ffigyrau Llywodraeth Cymru, mae mwy o blant a phobl ifanc angen help ymgynghorol yn Rhondda Cynon Taf nag unrhyw ardal arall yng Nghymru gyfan."}, {"text_idx": "#000017", "text": "5.Mae\u2019r gwasanaeth Eye to Eye yn helpu pobl ifanc 10-25 oed yn yr ardal, drwy ysgolion a chanolfannau cymunedol, ac yn rhoi cyfle i unigolion bregus gael help proffesiynol gyda phroblemau sy\u2019n eu llesteirio ac yn amharu ar ansawdd eu bywydau. Mae\u2019r gwasanaeth yn hygyrch, a\u2019r rhai sy\u2019n teimlo angen help yn gallu cysylltu drwy lythyr, alwad ffo\u0302n, ebost neu decst."}, {"text_idx": "#000020", "text": "Dillad i Ffoaduriaid \u2013 Y Diweddaraf"}, {"text_idx": "#000021", "text": "Diolch yn fawr i bawb fu mor hael eu rhoddion i\u2019r ymgyrch helpu ffoaduriaid. Derbyniwyd cyflenwad helaeth o ddillad ac esgidiau pwrpasol a chyfraniadau ariannol sylweddol, a bu deuddeg o wirfoddolwyr yn brysur dros dri diwrnod yn didoli, pacio a chludo popeth."}, {"text_idx": "#000022", "text": "Rydyn ni\u2019n ffodus iawn bod y capel a\u2019r Ganolfan ar gael i ni fel stordai diddos dros y cyfnod casglu. Mae ugain bocs mawr bellach ar eu ffordd i wersyll Moria ar Ynys Lesbos yng Ngwlad Groeg. Difawyd rhan o\u2019r gwersyll yn ddiweddar gan da\u0302n mawr, a bydd ein llwyth ni yn helpu i liniaru ychydig ar yr amgylchiadau dybryd yn dilyn hynny."}, {"text_idx": "#000024", "text": "Rydyn ni\u2019n lwcus mai elusen St Vincent de Paul sy\u2019n gyfrifol am y cludiant i Wlad Groeg \u2013 taith deg diwrnod \u2013 ac yn tracio\u2019r lorri ac yn sicrhau bod y nwyddau\u2019n cyrraedd y dwylo iawn. Mae\u2019r lori\u0308au\u2019n gadael Ballymena\u2019n rheolaidd, a\u2019u llwyth yn amrywio o nwyddau meddygol a bwyd a dillad i bebyll ac offer ymarferol, yn o\u0302l y galw. Maen nhw\u2019n barod i helpu ble bynnag mae angen, ac mae\u2019n fraint cael bod yn rhan fechan o\u2019u gweithgarwch."}, {"text_idx": "#000025", "text": "Diolch yn fawr iawn i chi am fod mor barod i roi ysgwydd dan y baich."}, {"text_idx": "#000026", "text": "Mae casgliad o luniau i\u2019w gweld YMA"}, {"text_idx": "#000027", "text": "Dyma ddau lun yn dangos rhai o\u2019r plant a dderbyniodd ddillad gennym ni fel aelodau Capel y Tabernacl."}, {"text_idx": "#000028", "text": "Mae rhagor o luniau i\u2019w gweld YMA"}, {"text_idx": "#000031", "text": "Beth am gysylltu a\u0302 Rheolwr y Ganolfan i drafod beth allwn ni ei gynnig?"}, {"text_idx": "#000032", "text": "Mae\u2019r daflen hon yn rhoi\u2019r manylion diweddaraf am yr hyn sydd ar gael."}, {"text_idx": "#000033", "text": "Medrwch lawrlwytho\u2019r daflen i\u2019w darllen neu ei hargraffu drwy wasgu yma: Y Ganolfan"}, {"text_idx": "#000035", "text": "Wrth i\u2019r Gweithgor Cyfiawnder Cymdeithasol drafod y Banc Bwyd yn eu cyfarfod cyn y Nadolig fe nodwyd gyda phryder y defnydd cynyddol a wneir o\u2019r Banciau Bwyd ar draws y Deyrnas Gyfunol a\u2019r cyni y mae hynny yn ei ddynodi. Cwestiynwyd pam fod angen Banc Bwyd o gwbl mewn gwlad sydd i fod i edrych ar o\u0302l y gwannaf yn y gymdeithas trwy\u2019r Wladwriaeth Les. Daethpwyd i\u2019r penderfyniad y dylid datgan y pryder yn gyhoeddus ac anfon llythyr at Adran Gwaith a Phensiynau y Llywodraeth yn Llundain sydd a\u0302 chyfrifoldeb dros y ddarpariaeth i\u2019r tlawd a\u2019r difreintiedig, gan anfon copi o\u2019r llythyr at y Prif Weinidog David Cameron, Canghellor y Trysorlys George Osborne ynghyd a\u0302\u2019n Haelod Seneddol Owen Smith, ein Haelod Cynulliad Mick Antoniw a Carwyn Jones, Prif Weinidog Cymru. Dyma gopi o\u2019r llythyr a anfonwyd:"}, {"text_idx": "#000038", "text": "Bydd cyfle i gydnabod ei wasanaeth hir yn fwy teilwng yn y flwyddyn newydd, ar o\u0302l ei driniaeth, ond yn y cyfamser y cyfan fedrwn ni ei wneud yw diolch yn ddiffuant iddo am roi cymaint i bob un ohonom."}, {"text_idx": "#000039", "text": "Yn ystod gwanwyn 1970 y daeth Ann ac Eirian i fyw i Efail Isaf, ac Eirian newydd ei benodi i swydd fel athro yn Ysgol Uwchradd Cantonian, Caerdydd. Cyn hynny, roedd wedi bod yn weinidog am wyth mlynedd, gan wasanaethu eglwysi yng Nghasllwchwr a Melincryddan, Castell Nedd. Yn wir, byddai\u2019n dal i bregethu yng Nghastell Nedd ar nifer o Suliau wedi symud i\u2019r ardal hon, gan adael Ann a\u2019r bechgyn i fynychu\u2019r Tabernacl ac adrodd yn o\u0302l iddo am sut le oedd yno. A\u2019r gwir yw mai darlun go druenus oedd hwnnw, gyda chriw bach iawn yn dod at ei gilydd i addoli, yr arian yn brin a\u2019r iaith yn gwegian. Bu\u2019r gynulleidfa heb weinidog ers 17 mlynedd. Doedd dim dal ym mha iaith y byddai\u2019r oedfa ar y Sul, gan fod hynny\u2019n dibynnu ar y pregethwr."}, {"text_idx": "#000040", "text": "Ers yn agos i ddwy flynedd, roedd y Tabernacl a Bethlehem, Gwaelod-y- garth wedi bod yn chwilio am weinidog ar y cyd. Ond yn ofer."}, {"text_idx": "#000041", "text": "Tabernacl oedd y gwannaf un o gapeli\u2019r cylch ar y pryd, a\u2019r disgwyl oedd mai ym Minny Street neu Ebeneser Caerdydd y byddai\u2019r teulu bach newydd yn ymaelodi o ddifrif. Ond nid felly y bu. Dechreuodd Eirian ddilyn ei wraig i\u2019r Tabernacl pan fedrai, a manteisiodd y swyddogion yno ar ei bresenoldeb, gan ei wahodd i fod yn ddiacon, ac wedi ei adnabod yn well, gofynnwyd iddo lenwi\u2019r pulpud yn rheolaidd. Oni bai am hynny, fyddai dim arian i dalu\u2019r biliau, a byddai\u2019r drysau wedi gorfod cau."}, {"text_idx": "#000043", "text": "Yn raddol, dechreuodd nifer yr aelodau gynyddu, ac ym 1973 fe sefydlwyd Eirian yn weinidog anrhydeddus. Erbyn hyn roedd yr aelodaeth wedi cyrraedd 64. Derbyniwyd 40 o aelodau newydd yn ystod y misoedd nesaf, a pharhaodd y twf hwnnw nes bod 143 ar y llyfrau erbyn 1980. Heddiw, mae\u2019r Tabernacl yn gryfach nag erioed, gyda 180 ar y llyfrau."}]